Zápisnica
zo zasadnutia Obecného zastupiteľstva vo Veselom
zo dňa 26. 4. 2012

Prítomní: Podľa prezenčnej listiny, ktorá tvorí súčasť zápisnice

Program:
1.	Otvorenie a privítanie prítomných
2.	Schválenie programu zasadnutia
3.	Určenie overovateľov zápisnice a zapisovateľa
4.	Kontrola uznesení
5.	VZN o podmienkach poskytovania dotácií z prostriedkov obce
6.	Voľba hlavného kontrolóra obce
7.	Prerokovanie platu starostky podľa zák. 253/1994 Z. z. v znení neskorších zákonov
8.	Kanalizácia obce
9.	Osvetlenie obce
10.	Kultúrno spoločenské akcie
11.	Rôzne
12.	Diskusia
13.	Záver

1. Zasadnutie OZ otvorila V. Šipková, starostka obce.  Na zasadnutí bolo prítomných 6 poslancov a zastupiteľstvo bolo uznášaniaschopné. Poslanec PhDr. Peter Koiš  ospravedlnil neprítomnosť na zasadnutí. 

2. V. Šipková, starostka obce prečítala program zasadnutia. Program zasadnutia bol schválený.

3. V. Šipková predložila návrh na určenie zapisovateľa zápisnice pracovníčku OcÚ Veselé Bc. Máriu Krátkú a za overovateľov zápisnice poslancov Michala Čekana a Janku Kováčovú.

4. Uznesenia z predchádzajúceho zasadnutia prečítala hlavná kontrolórka obce p. Mária Horinová. 

5. Starostka obce oboznámila prítomných s návrhom VZN obce Veselé o podmienkach poskytovania dotácií z prostriedkov obce Veselé. V článku 3, bode 2. Návrhu VZN sa poslanci uzhodli, že dotáciu do výšky 150 € vrátane schvaľuje starosta obce, dotáciu vyššiu ako 150 € schvaľuje Obecné zastupiteľstvo vo Veselom. V článku 4, bode 4 žiadosť o poskytnutie dotácie na nasledujúci rok právnická osoba a fyzická osoba – podnikateľ predkladá na Obecný úrad vo Veselom do 31. 7. kalendárneho roka, v článku 6, bod 1, žiadosti na poskytnutie dotácie posudzuje Obecné zastupiteľstvo vo Veselom, bod 2 sa ruší. Návrh VZN s uvedenými doplneniami bude zverejnený a predložený na rokovanie na najbližšom zasadnutí OZ.

6. V súlade s § 18 ods. 2 zákona 369/1990 Z. z. o obecnom zriadení v znení neskorších predpisov a v zmysle Uznesenia OZ 02/2012 zo dňa 29.02.2 Obecné zastupiteľstvo Veselé
vyhlásilo deň konania voľby hlavného kontrolóra obce Veselé na deň 26.04.2012 o 18,00 hod. v zasadačke Obecného úradu vo Veselom, pričom voľba sa uskutoční v rámci riadneho programu zasadnutia  Obecného zastupiteľstva Veselé. Kandidáti na funkciu hlavného kontrolóra obce Veselé mali odovzdať  svoju písomnú prihlášku do 12.04.2012 do 18,00 hod. na adresu:  Obec Veselé, Veselé 346, 922 08 Veselé v zalepenej obálke s označením   „Voľba hlavného kontrolóra obce Veselé – neotvárať“.
Na uvedenú funkciu sa prihlásila jedna uchádzačka p. Mária Horinová, Veselé 189. Otvorením obálky bol poverený zástupca starostky p. Michal Čekan a oboznámil prítomných s prihláškou a priloženými prílohami. P. Mária Horinová, ktorá má v tejto funkcii šesťročnú prax, bola jednohlasne schválená na výkon tejto funkcie. 

7. Prerokovanie platu starostky. Starostka obce informovala prítomných o  zákone o právnom postavení a platových pomeroch starostov obcí a primátorov miest č. 253/1994 Z. z., v znení neskorších noviel, ktorý nadobudol účinnosť 1. 6. 2011. Starostovi patrí plat, ktorý je súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok, t. j t. j. 786,-- €  a násobku podľa § 4 ods. 1 (obec od 1001 do 3000 obyvateľov = 1,98 násobok). Plat sa zaokrúhľuje na celé € nahor. 

8. Starostka obce informovala prítomných, že práce na ďalšom úseku kanalizácie v obci by sa mali začať v priebehu mesiaca. 

9. Starostka obce informovala prítomných o ponuke rekonštrukcie osvetlenia firmou Mobilier, ktorá ponúka LED svietidlá čínskej výroby. Poslanci sa rozhodli pre rekonštrukciu verejného osvetlenia v obci Veselé firmou Mineral MMV, a. s. Trenčín.
Financovanie rekonštrukcie verejného osvetlenia bude z úveru poskytnutého obci Veselé Slovenskou záručnou a rozvojovou bankou a. s. Trnava vo výške 109.000,-- €   a dofinancovaním rekonštrukcie z vlastných finančných prostriedkov vo výške 263,50 €.
Obec zabezpečí úver majetkom obce – budovou s. č. 55, zdravotné stredisko a vlastnou zmenkou obce. 
Poslanci súhlasili so zmenou rozpočtu obce Veselé vrátane programov a podprogramov rozpočtovým opatrením č. 1/2012 v zmysle ustanovenia § 14, ods. 2, písm. a zákona 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov podľa priloženého návrhu.

	Rozpočet na rok 2012	Návrh na zmenu rozpočtu	1.zmena rozpočtu	
Bežné výdavky	327 700	+ 4 500	332 200	
Kapitálové výdavky	47 707	- 8 500	39 207	
Finančné operácie výdavkové	24 400	+ 4 000	28 400	
Výdavky spolu	399 807	0	399 807	

10. Starostka obce oboznámila prítomných s plánovanými kultúrno-spoločenskými akciami, ktoré by sa mali uskutočniť v priebehu roka:

•	30. 4. 2012 -  stavanie mája za účasti DH Veselanka, folklórneho súboru Veselanček
•	6. 5. 2012 – Deň matiek v sále SPD Veselé, v programe vystúpia deti MŠ a ZŠ Veselé, divadelné predstavenie
•	26. 5. 2012 Rafael – organizuje Farský úrad
•	29. 5.2012 Olympiáda – športový deň malotriedok - organizuje ZŠ Veselé a Obecný úrad Veselé
•	2. 3., 6. 2012 Strelnica – organizuje PZ Dolinka, Veselý deň detí – organizuje Obecný úrad, MŠ a ZŠ Veselé, Jahodový deň detí – organizuje Plantex, s. r. o. Veselé 
•	16. 6. 2012 – RC klub Veselé – prezentácia rádiom riadených modelov lietadiel na lúke pri Kátlovciach
•	16. 6. 2012 - Preteky detí na inline a bicykloch – Obecný úrad Veselé 
•	23. 6. - Veselská gulášpárty –organizuje Obecný úrad a skupina nadšencov
•	1. 7. 2012 – Spomienkové posedenie pri príležitosti výročia úmrtia Dr. Štefana Moysesa - organizuje Obecný úrad Veselé
•	14., 15. 7. 2012 - Futbalový turnaj – organizuje OŠK Veselé
•	26. 8. 2012 - Hody
•	29. 9. 2012 – Jablkový deň, strelecké preteky, - organizujú Plantex, s. r. o, PZ Dolinka, Obecný úrad Veselé
•	20. 10. 2012– Zabíjačka – organizuje Obecný úrad Veselé
•	28. 10. 2012 – výročie narodenia Dr. Štefana Moysesa, spomienková slávnosť
•	11. 11. 2012 - Deň úcty k starším - Posedenie s dôchodcami – organizuje Obecný úrad Veselé v spolupráci s MŠ, ZŠ Veselé, SPD Veselé, DH Veselanka
•	6. 12. 2012 – Privítanie Mikuláša a rozsvietenie vianočného stromčeka – organizuje Obecný úrad v spolupráci s ŠSZČ pri ZŠ Rakovice.
11. Starostka obce informovala prítomných o:
•	Umiestnení  12 veľkokapacitných kontajnerov v obci na vývoz odpadu pri jarnom upratovaní. Napriek upozorneniu obecným úradom občania vyvážali do kontajnera i pneumatiky a odpad, ktorý patrí do zberu nebezpečných odpadov, resp. na kompostovanie. V jeseni t. r. plánuje likvidáciu divokých skládok v obci .
•	Prebiehajúcom zbere  opotrebovaného kuchynského oleja firmou LADISCO s. r. o. Považany, kontajner je umiestnený vo dvore Základnej školy Veselé, občania si môžu vyzdvihnúť na Obecnom úrade Veselé lievik na PET-fľašu. Do zberu sú zapojené aj deti v rámci environmentálnej výchovy v spolupráci s Firmou Ladisco Považany.
•	Umiestnení 8 ks dopravných značiek v obci a zrkadla  oproti cintorínu Ťapkové.
•	Potrebe zakúpenia informačných tabúľ na cintorín Veselé, Ťapkové, do centra obce a do časti Ťapkové.
•	O spolupráci Plantexu, s. r. o Veselé na budovaní nového trávnika na detskom ihrisku pri MŠ Veselé a parcele po asanovanom dome.
•	Prevedených stavebných prácach – zníženie stropu, stierkovanie, maľovanie v kuchyni Školskej jedálne Veselé p. Adamcom, namontovaní odsávača nad sporákmi v spolupráci s AGRO VOSom , s. r. o. Veselé, zavedení internetu do Školskej jedálne Veselé.
•	Ponuke vianočného osvetlenia s 25 % zľavou.
•	Prenajatí bytu v bytovom dome 446 Dušanovi Potrokovi, Veselé 297 od 1. 4. 2012.
•	Nutnosti riešenia kúpaliska a starých kabín v objekte ŠK Veselé, opilovaní prerastených chvojok a stromov.
•	Potrebe prijatia na dohodu pracovníka na kosenie trávy na verejných priestranstvách a cintorínoch a pracovníka-obecného údržbára do riadneho pracovného pomeru.
•	Opilovaní suchých konárov líp pri soche sv. Vendelína
•	Pravdepodobnosti potreby rozšírenia triedy MŠ a potrebe prijatia ďalšej učiteľky MŠ (možnosť aj na absolventskú prax) v ďalšom školskom roku, pretože do MŠ je prihlásených 39 detí. Deti prijímať do celodenného režimu podľa toho ako sa budú matky detí zamestnávať.
•	Umiestnení troch detí z obce do Detského domova v Piešťanoch a povinnostiach obce z toho vyplývajúcich podľa zákona 305/2005 Z. z. § 75,
•	Rekonštrukcii verejného osvetlenia - jedno  LED svetlo je ako vzor namontované pred ZŠ.  Starostka hľadá možnosť prijateľného úrokového zaťaženia obecného rozpočtu, keďže na túto investičnú akciu si bude musieť obec zobrať úver na 10 rokov. V súčastnosti dotácie z eurofondov  na kompletnú rekonštrukciu verejného osvetlenia nie sú k dispozícii.

12. Diskusia. Poslanci RNDr. Anna Duračková a Ľubomír Duračka poukazovali na nutnosť spílenia líp pri soche sv. Vendelína, podľa nich suché, lámajúce sa konáre ohrozujú občanov na životoch. Starostka obce vysvetľovala, že na spílenie líp je potrebný súhlas odborníkov, dvoch odborníkov mala prizvaných na obhliadku a nedoporučovali lipy spíliť. Lipy majú pre obec historickú hodnotu a doporučovali opilovanie suchých konárov. Tieto boli opilované v mesiaci marec.  Podľa odborníkov zlý stav stromov zapríčinilo dlhoročné uskladňovanie stavebného materiálu v tomto priestranstve.

Poslanci nedoporučovali starostke obce zvyšovať počet pedagogických zamestnancov MŠ. Do MŠ budú prijaté deti rodičov, ktorí sú zamestnaní. Finančné prostriedky je potrebnejšie použiť na prijatie pracovníka údržbára.
Poslanci sa informovali na umiestnenie reklamných tabúľ Pohostinstva a pizzérie vo Veselom prevádzkovateľom reštaurácie Ľudovítom Kohútom. Menovaný si povolenie nevybavoval.

13.Na záver poďakovala starostka obce prítomným za účasť.

Vo Veselom 26. 4. 2012 

Zapísala Bc. Mária Krátká                                           ......................................................

Overovatelia zápisnice:

Michal Čekan                                                              ........................................................

Janka Kováčová                                                           ......................................................